Den anden store nedlukning af Danmark satte som så meget andet også en stopper for køreprøverne. Det betød, at de elever, der var igang med et køreskoleforløb, blev nødt til at væbne sig med tålmodighed, før de kunne få lov at gå til deres køreprøve. Men som led i den kommende genåbning kan de mange ventende køreskoleelver se frem til at komme tilbage bag rattet. - Det bliver rigtig fedt at komme i gang igen, siger Kai Kristensen. Han ejer Kais Køreskole i Hjørring og kan allerede nu mærke køreskoleelevernes interesse for at komme bag rattet. - Telefonen er begyndt at ringe, så vi glæder os til at komme i gang igen, siger han. Aflyste prøver skaber pukkel af køreskoleelver Siden december er det kun blevet til et par omgange på køreteknisk anlæg for Kai Kristensen. Siden dengang er det kun gået en vej med de allerede aftalte køreprøver og -timer. - Vi så cirka 50 aflyste køreprøver og 30 aflyste teoriprøver. Dem skal vi forsøge at indhente nu, plus alle dem der ikke har kunne starte i januar, februar og marts. De vil også rigtig gerne i gang, siger Kai Kristensen og fortsætter: - Når vi starter op kommer vi nok til at køre syv dage om ugen. Men det tager vi gerne med, siger han. Kørekortet bliver dyrere For de mange elever, der var færdige med selve køreskoleforløbet, og kun ventede på en køreprøve, vil kørekortet blive dyrere end forventet. - De skal have nogle ekstra timer, for at komme op på niveau igen, siger Kai Kristensen. Selvom han forstår elevernes frustration over denne udvikling, peger han på, at også kørelærerne har mistet omsætning i denne nedlukning. - Det kan godt ske, det koster dem 1.000 eller 2.000 kroner ekstra, men det har kostet os kørelærere lidt mere, så det tror jeg godt, de kan leve med. Der er dog stadig uafklarede spørgsmål, inden Kai Kristensen igen kan åbne for sin køreskole. - Vi ved, der er forskellige restriktioner som mundbind og negativ coronatest. Men hvor mange vi må være til teoritimerne, ved vi ikke noget om endnu, siger han og afslutter: - Men bare vi kommer i gang igen, så skal vi nok finde ud af det. Juleferien har varet længe nok nu.

Referat:
Som led i genåbningen kan der snart igen afholdes køreprøver. Det har skabt travlhed for nordjyske kørelærer.